पोखरा स्पोर्ट्स अवार्डको मनोनयन
नेपाल खेलकुद पत्रकार मञ्च कास्कीले तेस्रो टीभीएस अपाचे पोखरा स्पोटर््स अवार्डको मनोनयन मंगलबार सार्वजनिक गरेको छ । कास्की कार्यक्षेत्र बनाएर खेलक्षेत्रमा २०७४ सालमा उत्कृष्ट प्रदर्शन गर्ने खेलाडी मनोनयनमा परेका छन् ।
लेखनाथ — नेपाल खेलकुद पत्रकार मञ्च कास्कीले तेस्रो टीभीएस अपाचे पोखरा स्पोटर््स अवार्डको मनोनयन मंगलबार सार्वजनिक गरेको छ । कास्की कार्यक्षेत्र बनाएर खेलक्षेत्रमा २०७४ सालमा उत्कृष्ट प्रदर्शन गर्ने खेलाडी मनोनयनमा परेका छन् ।मञ्चले जेठ १८ मा पोखरामा गर्ने अवार्डअन्तर्गत चार विधामा उत्कृष्ट ३–३ जनाको नाम सार्वजनिक गरेको हो । वर्ष पुरुष खेलाडीमा शारीरिक सुगठनका कमलबहादुर भण्डारी, क्रिकेटका करण केसी र आर्चरीका तिलक पुन मगर मनोनयनमा परेका छन् । महिलातर्फ सितेरियो कराँतेकी विमला नेपाली, हक्कीकी कमला पुन र आर्चरीकी केशरी आलेमगर मनोनयनमा परेका छन् । उदीयमान खेलाडीमा एथलेटिक्सका विवेक अधिकारी, कबड्डीकी बुद्धिमाया मगर र क्रिकेटका मेगबहादुर सेन मनोनयनमा परे । प्रशिक्षकमा शारीरिक सुगठनका जीवन घिमिरे, क्रिकेटका रिजन प्रजु र फुलकन्टयाक्ट कराँतेका शिवबहादुर गुरुङ मनोनयनमा परेका छन् ।लाइफटाइम एचिभमेन्ट अवार्ड खेलपूर्वाधारका अभियन्ता प्रा.डा. वीरेन्द्रसिंह गुरुङलाई प्रदान गरिने जनाइएको छ । प्राज्ञिक क्षेत्रका व्यक्तित्व रहेर पनि पोखरामा खेलकुदका विकासमा उनको योगदानको कदर गर्दै मञ्चले सम्मान गर्न लागेको हो । उनी पृथ्वीनारायण क्याम्पसका पूर्वप्रमुख हुन् ।वर्षको उत्कृष्ट खेल संघको सम्मान कास्की जिल्ला ब्याडमिन्टन संघलाई दिइने भएको छ । खेलसम्बन्धी गीत गाएर योगदान दिएको भन्दै गायक विनोद बानियाँलाई पनि सम्मान गरिने भएको छ ।उत्कृष्ट पुरुष खेलाडीले टीभीएस अपाचे मोटरसाइकल, उत्कृष्ट महिला खेलाडीले टीभीएस बिगो सकुटर, उदीयमान खेलाडी, प्रशिक्षक र खेल संघले १५–१५ हजार रुपैयाँ पुरस्कार प्राप्त गर्नेछन् ।अवार्डबारे जानकारी दिन आयोजित पत्रकार सम्मेलनमा मञ्चका अध्यक्ष केशव पाठकले यस वर्षदेखि खेलकुद पर्यटन पत्रकारिता पुरस्कार एक पत्रकारलाई प्रदान गरिने बताए ।